Ҡаланың райондары тарихи барлыҡҡа килә һәм урыны менән бер-береһенән  ныҡ айырыла.  XIX быуатта Бейра күле ҡаланы ике өлөшкә тиерлек бүлә: Форт порты менән йәнәшә торған районда һәм күлдән көньяҡҡа ҡарай өлөшөндә башлыса европалылар күсеп ултыра, ә Петта һәм күлдән төньяҡтараҡ кварталдарҙа төп (сингалдар һәм тамилдар) һәм ҡатнаш халыҡ төпләнә. Хәҙерге ваҡытта Петта һөнәрселәр һәм ваҡ сауҙагәрҙәр районы булып ҡала. «Петта» һүҙе тамил теленән «тыштан» йәғни Форт тышында тигәнде аңлата. Бында ваҡ тәғәмханалар, ваҡ магазиндар, тар урамдар.  Петтанан төньяҡта хәҙер ҡаланың төп сәнәғәт районы: каучук, кокос майы етештереү заводтары,  сәй әҙерләү фабрикалары урынлашҡан.  Тағы ла төньяҡтараҡ ирекле сауҙа итеү зонаһы урынлашҡан. Форттан көньяҡтағы райондарҙың береһе  — Дәрсен баҡсалары, унда элек ысынлап та дәрсен ағасының ҙур плантациялары булған,  ул ташландыҡ ерҙәр XIX  быуатта уҡ ғәҙәти кварталдарға әүерелгән. Форттан көньяҡҡа ҡарай икенсе бер район — Слейв-Айленд. Уның исеме «Ҡолдар утрауы» кеүек тәржемә ителә (ингл.  Slave Island). Ләкин тәүҙә бындай исемде голландтар бирә, Цейлонда Голланд Ост- Һинд компанияһының хакимлығы осоронда уларға эшләүсе  тотҡон ҡолдар бында күсеп ултырған (XIX быуат башына тиклем). Форттан көньяҡҡа ҡарай яр буйлап Галле Фейс һуҙыла, ул  XIX быуат аҙағынан уҡ асыҡ һауала популяр күңел асыу урыны булған. Марадана районында ваҡ кибетселәр һәм һөнәрселәр йәшәй.